ཁེངས་པས་ཚེ་རིང་བར་གྱུར་སྙམ་དུ་བསམ།» དེ་ནས་ལྷག་མ་མི་དམིགས་ངང་། །ཨོཾ་ཨ་མཱ་ར་ཎི་ཛཱི་ཝནྟི་ཡེ་སྭཱ་ཧཱ། དང་པོ་བརྒྱ་སོགས་ཇེ་མང་ཇེ་མང་བཟླས་པས་ཞག་བདུན་ནས་འཆི་བ་ཡང་ཚེ་ལོ་བརྒྱ་ཐུབ་པར་འགྱུར་རོ། །འཇམ་དཔལ་དཔའ་བོ་གཅིག་ཏུ་གྲུབ་པའི་རྒྱུད་ན་ཡང་སྔགས་དེ་བཞུགས། ནངས་མ་རེ་ལ་མཛོད། ཚེ་རིང་བར་ཡིད་ཆེས་པར་གྱིས་གསུངས་སོ། །ཇོ་མོ་བྷཾ་ག་ལ་བྱ་བ་ལོ་སུམ་བརྒྱ་ལོན་པ་དེས། འདི་དང་ལག་སྒུལ་བླ་མ་རས་ཆུང་པ་«་་་་་རས་ཆུང་པས་ཏི་ཕུ་ལའང་ཞུས་ནས་གདམས་ངག་བོད་སྐད་དུ་བསྒྱུར་བའོ།། »ལ་གནང་། བླ་མ་རས་ཆུང་པས་སློབ་དཔོན་མཉེས་སྟོན་པ་ལ་གནང་ངོ་། །ཁོ་རང་ཡང་ངས་འདི་མ་ཆགས་པར་ཉམས་སུ་བླངས་ན་རས་ཆུང་པ་ལོ་བརྒྱ་ལོན་བྱ་བ་ཅིག་འོང་བར་གདའ་ཡང་། གསང་སྔགས་ཀྱི་གདམས་ངག་མང་པོ་ཅིག་ཉམས་སུ་ལོན་པས་ད་ཤི་ནའང་བཟོད་སྙམ་རེས་ཆག་པར་བྱས་པས་ཀྱང་ལོ་འདི་ཙམ་དུ་ཐུབ་གསུངས་ཏེ། ལོ་དགུ་བཅུ་རྩ་དྲུག་བཞུགས་སྐད་དོ། །འདི་རས་ཆུང་ལུགས་ཀྱི་ཚེ་དཔག་མེད་སྤྲུལ་སྐུའི་གཞུང་རྩ་བའོ། ༈ །དཔལ་སྟག་ལུང་པའི་མན་ངག་ནད་གདོན་སྲུང་བ་རྡོ་རྗེའི་གོ་ཆའི་བེའུ་བུམ་ལས། ཨོཾ་སྭ་སྟི། རྫོགས་པའི་རིམ་པ་བསྒོམས་པའི་སྲུང་བ་དང་ཕྱིར་ཟློག་ནི། སེམས་བསྐྱེད་དང་བསྔོ་བ་ནི་མེད། རང་ལྷར་བསམས་པའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། སྙིང་གར་ཧཱུྃ་མཐིང་ནག་བསམ། དེ་ནས་ངག་ཏུ་ཨོཾ་ཞེས་བརྗོད་པས་སྤྱི་བོའི་ཨོཾ་ལས་ཨོཾ་དཀར་པོའི་ཕྲེང་བ་བྱུང་བས་གཡས་སྐོར་དུ་ལུས་ཐམས་ཅད་དཀྲིས། དེ་ནས་ཨཱཿཞེས་བརྗོད་པས་མགྲིན་པའི་ཨཱཿལས་ཨཱཿདམར་པོའི་ཕྲེང་བ་བྱུང་བས་གཡོན་སྐོར་དུ་ལུས་ཐམས་ཅད་དཀྲིས། དེ་ནས་ཧཱུྃ་ཞེས་བརྗོད་པས་སྙིང་གའི་ཧཱུྃ་ལས་ཧཱུྃ་མཐིང་ནག་གི་ཕྲེང་བ་བྱུང་བས་གཡས་སྐོར་དུ་ལུས་ཐམས་ཅད་དཀྲིས་པའི་ཡི་གེ་གསུམ་གྱི་ཕྲེང་བ་སུམ་རིམ་ལས་འོད་འཕྲོས་པས་སེམས་ཅན་ཐམས་ཅད་ཀྱི་བར་ཆད་བསལ། གནོད་པ་ཞི་བར་བསམས་ལ་ཡང་ཡང་དྲན་པ་མ་ཡེངས་པར་ཉིན་ལན་གསུམ་མཚན་ལན་གསུམ་ཙམ་མོ། །བླ་མ་ས་སྐྱ་པའི་གདམས་ངག་གོ། ༈ །ནངས་པར་ལངས་པའི་དུས་སུ། དབུ་མའི་ཡར་རྩེར་ཧཱུྃ་མཐིང་ནག་མགོ་ཕྱིར་བསྟན་པ་ཅིག་བསམ། མར་སྣར་ཡང་དེ་ལྟ་བུ་གཅིག་བསམ། བར་དུ་རྩ་དབུ་མ་ཧཱུྃ་མཐིང་ནག་གིས་གང་བར་བསམས་པས་ཉིན་ཞག་ཕྲུགས་གཅིག་གིས་སྲུང་བར་འགྲོ། ནུབ་མོ་དེ་ལྟར་བྱས་པས་མཚན་གཅིག་གི་སྲུང་བར་འགྲོའོ། །། ༈ །ན་མོ་གུ་རུ། རྣལ་འབྱོར་པ་ལམ་དུ་འཇུག་པའི་ཚེ། བླ་མ་དཔའ་བོ་མཁའ་འགྲོར་གསོལ་བ་གདབ། །རང་ལུས་ལྷར་བསྒོམ་སྤྱི་གཙུག་དམ་པ་བསྒོམ། །སྐུ་མདོག་སྔོ་ཞིང་སྤྱན་གཉིས་དམར་ལ་ཟླུམ། །ཕྱག་གཡས་སྡིག་མཛུབ་ལམ་གྱི་འཇིག་པ་སེལ། །ཨོཾ་ཐ་ར་ནི་ཐ་ར་ནི་མ་ཧཱ་ར་ཐ་ནི་མི་རྒོད་ཆིངས་ཤིག་ཆིངས་ཤིག ཐི་གུའམ་ནི་སྐུད་པ་ལ། །གྲངས་ནི་བརྒྱ་དང་རྩ་བརྒྱད་གདབ། །ཐི་གུ་མདུན་ལ་དེའི་ནང་དུ། །དགྲ་འདྲེ་གདོན་གསུམ་མ་ལུས་པ། །རང་དབང་མེད་པར་ཐུམ་རིལ་བསམ། །འཇིགས་པ་གྲོལ་ནས་མདུད་པ་དགྲོལ། །། ༈ །ན་མོ་གུ་རུ། དུས་ཀྱི་དང་པོ་སྔ་དྲོ་ལ། ལག་མཐིལ་གཡོན་པར་དྲི་ཆུ་ཡི། །སྟེང་དུ་དམར་ནག་རཾ་བསམས་ཏེ། །དེ་ཞུ་བ་ལས་ཧྲཱིཿརུ་བསམ། །དེ་ལས་འོད་འཕྲོས་འགྲོ་དྲུག་གི །ལས་དང་ཉོན་མོངས་བག་ཆགས་སྦྱངས། །སླར་འདུས་ཧྲཱིཿལ་ཐིམ་གྱུར་པས། །ལྷ་མོ་དམར་མོ་ཞལ་གཅིག་མ། །ཕྱག་བཞི་དམར་ཟླུམ་སྤྱན་གསུམ་མ། །སྟག་གི་པགས་པའི་ཤམ་ཐབས་ཅན། །ཕྱག་གཉིས་དང་པོ་མདའ་དང་གཞུ། །གཡས་ཀྱི་གཉིས་པ་མཆོག་སྦྱིན་ཕྱག །གཡོན་པ་ཨུཏྤལ་སྡོང་བུར་བཅས། །དེ་ཡོངས་གྱུར་པ་བདུད་རྩིར་ཞུ། །འཐུང་དང་ཁྲུས་བྱ་ལྟ་སྟངས་བྱ། །རོ་ཡིས་འགོ་བའི་ནད་ཡམས་གྲོལ། །ལྟ་སྟངས་མིག་གིས་འཇིག་རྟེན་འདུ། །ཟབ་པའི་གདམས་པ་རྩིས་ཅན་ལགས། །། ༈ །དུག་གི་རིགས་འཇོམས་པར་འདོད་ན། རང་དབང་ཕྱུག་ཆེན་པོར་བསྒོམས་ཏེ། སྐུ་ལ་དོམ་གྱི་སྤུ་འདྲ་བ་སྐྱེས་པ། དབུ་ལ་གཡུའི་རྭ་གཉིས་ཡོད་པ། ནམ་མཁའི་ཁམས་ཁྱབ་པར་བསྒོམ། ཨོཾ་ཤྭ་ཁྲི་ཕོ་ཕེང་ཛ་ཛ་ཧ་ཧ་ས། ཞེས་དྲག་ཏུ་བཟླས་ན་དུག་ཐམས་ཅད་ཞི་བར་བྱེད་དོ། །དུག་སྔགས་འདིའི་དཔེ་བཞུགས་པ་ཡང་གྲོང་ཁྱེར་ཙམ་ལ་དུག་མི་ཡོང་བའི་བཤད་པ་ཡོད་གསུང་། དེ་བདེན་མིན་རེ་ལྕག་འཇག་བཀས་པའི་ཚལ་པ་ལ་ཐོབ་ལ་ཆོད་དང་གསུང་ངོ་། །། ༈ །བླ་མ་ཨ་བྷ་ཡ་ལ་བླ་མ་དཔལ་གྱིས་དུར་ཁྲོད་དུ་འགྲོ་བར་ཞུས་པ་ལ། བླ་མའི་ཞལ་ནས་དུར་ཁྲོད་དུ་མ་འགྲོ། མཁའ་འགྲོ་མ་མངོན་སུམ་དུ་འོངས་ནས་སྲོག་འཕྲོག་པ་ཡང་ཡོད། ཅེ་སྤྱང་དུ་སྤྲུལ་ནས་སྲོག་འཕྲོག་པ་ཡང་ཡོད། ནད་ཡམས་མ་རུངས་པ་བཏང་ནས་སྲོག་འཕྲོག་པ་ཡང་ཡོད་པས་དེར་མ་འགྲོ་གསུང་། ཅིས་ཀྱང་འགྲོ་བར་ཞུས་པ་ལས། འོ་ན་འདི་ལྟར་གྱིས་གསུངས་ནས་གནང་བ་ཡིན། འདི་བྱེད་པའི་ཐབས་ནི། ལག་པ་གཡོན་པའི་མཐེ་བོང་གིས་སྙིང་དཀར་ནག་མཚམས་སུ་མནན་ནས་སྲིན་ལག་སྣ་བུག་གཡོན་དུ་བཅུག་ནས་སྔགས་འདི་བཟླའོ། །རཱ་ག་ཛ་ཌཿ རཱ་ག་ཏ་པ་ཊཿ རཱ་ག་ཏ་མ་གུ་ཊཿ དྷ་རི་ཎིཿ མཐེ་བོང་མ་བསྒུལ་ནས་སྲིན་ལག་ལྟེ་ཁུང་དུ་བཅུག་ལ་སྔགས་འདི་བཟླའོ། །ཨུ་ལ་ཊིཿ བྷེ་དྷ་ལ་ཊི། ཧེ་ཡ་ཙུ་ཀཿ ཏི་ཙ་བྷ་ཝ་མོ་ཧ་ཀཿ མེ་ཝ་སིཿ ཏོ་ཧ་ཀ་གྷ་ཝཿ ཡར་གསུམ་མར་གསུམ་གདབ་བོ། །འདིས་མི་དང་མི་མ་ཡིན་པའི་འཇིགས་པ་ཐམས་ཅད་ལས་བསྲུང་། ཁྱད་པར་མི་མ་ཡིན་པའི་འཇིགས་པ་ལས་བསྲུང་། ནངས་པར་བྱས་པས་ཉིན་ཐུབ། དགོང་མོ་བྱས་པས་མཚན་ཐུབ་གསུང་ངོ་། །རིན་པོ་ཆེའི་ཞལ་ནས། རི་ཁྲོད་འགྲིམ་པ་ལ་ཆོས་འདི་བཞི་དང་ལྡན་དགོས། ཆོས་རྒྱུད་ལ་ཐེབས་པ། མན་ངག་ལ་རང་བྱན་ཚུད་པ། དད་པས་ཁམས་སོས་པ། གཞན་གྱི་བར་ཆད་ཕྲ་མོ་སེལ་ནུས་པའོ། །རང་རི་ཁྲོད་དང་དུར་ཁྲོད་ལ་སོགས་པ་ན་འདུག་པའི་དུས་སུ་འཇིགས་པ་བྱུང་བ་ན་བར་ཆད་འབྱུང་། དེ་ལ་རྒྱལ་པོ་བསོད་ནམས་ཅན་གཅིག་དང་དམག་ལྔ་བཅུའམ། རྣལ་འབྱོར་པ་སེམས་ལ་དབང་ཐོབ་པ་གང་དུ་ཡོད་ཀྱང་འཇིགས་པ་མི་འབྱུང་། དེ་ལྟ་བུ་མིན་ན་བར་ཆད་མི་འབྱུང་བར་བྱ་བ་ནི། རང་ཇོ་བོ་སྤྱན་རས་གཟིགས་སུ་བསྒོམ། དེའི་ཐུགས་ཀར་ཡི་གེ་ཧྲཱིཿགཅིག་བསམ། དེ་ལས་འོད་ཟེར་འཕྲོས། གང་འཇིགས་པ་ལ་སོགས་པ་ལ་ཕོག དེ་རྣམས་ཧྲཱིཿལ་བསྡུས་ལ་དེའི་ངང་ལ་བཞག དེ་ལྟར་བྱས་ཀྱང་མ་ཕན་ན་གཅེར་བུར་བྱས་པ་ལ་བང་བརྒྱུག་ཅིང་མཆོང་བ་ལ་སོགས་པ་བྱ། དེས་མི་འཇིགས་པ་ཡིན་ན་ཡང་རྭ་དུང་ཁ་ལ་ཊ་ལོག་ཉེར་གཅིག་བྲིས་པ་བུས་ན་གཅན་གཟན་ལ་སོགས་པའི་ཉེས་པ་མི་འབྱུང་གསུང་། །། ༈ །ན་མོ་གུ་རུ། འཇིགས་སར་འགྲོ་ན་ཤིང་བུ་སོར་དྲུག་པའམ། བརྒྱད་པ་གཅིག་ལ་སྔགས་ཚར་བདུན་བཏབ་ལ་རང་གི་རྣ་ལྟག་གཡས་པ་ལ་བཀལ་ལ་འགྲོ། འཇིགས་པ་མེད་པའི་སར་ཕྱིན་པ་དང་། བཛྲ་པུཥྤེ་ཧཱུྃ་ཞེས་བརྗོད་ལ་ཤིང་བུ་དཀོན་མཆོག་ལ་དབུལ། བར་དེར་ཤིང་བུ་བོར་ན་གཞན་ཅིག་ལ་སྔར་བཞིན་བྱས་པས་ཆོག་གསུང་། དེ་ལ་སྔགས་ནི། ཨེ་ལེ་བྷེ་ལི་ཙོ་ལི་ཙོ་ར་བྷ་ཝ་མ་ཧཱ་བྷ་ལི་སྭཱ་ཧཱ། རིན་པོ་ཆེའི་ཞལ་ནས་གསུངས་པའི་ལམ་སྲུང་ལགས་སོ། ༈ །སྲུང་སྐུད་ཞལ་གདམས་བཞུགས། དང་པོ་བལ་གཙང་མ་ནག་ནོག་མེད་པ་ཁྱེའུ་འམ་བུ་མོ་གཙང་མ་གྲོང་པའི་ཆོས་ཀྱིས་མ་གོས་པ་ལ་འཁལ་དུ་བཅུག་སྟེ། སུམ་སྒྲིལ་བྱས་ལ་དེ་ནས་རྟེན་འབྲེལ་སྙིང་པོའི་ཆོ་ག་ཞིབ་མོ་ནས་འབྱུང་བའི་སྦྱོར་བ་གསུམ་སྔོན་དུ་བཏང་སྟེ། དང་པོ་སངས་རྒྱས་ཀྱི་ཡོན་ཏན་བསམ། དེ་ནས་རྒྱུ་རྐྱེན་ཚོགས་ན་འབྲས་བུ་འབྱུང་། མ་ཚོགས་ན་མི་འབྱུང་བས། བདག་གི་སྦྱོར་བ་འདིས་བྱ་བ་འགྲུབ་ངེས་སྙམ་དུ་བསམ། དེ་ནས་ཕྱག་འཚལ་རྣམས་བརྗོད། དེ་ནས་རང་གི་སྤྱི་བོར་བྱང་ཆུབ་ཆེན་པོ་མེའི་ཁམས་ལ་སྙོམས་པར་ཞུགས་པར་བསམ། ལག་པའི་མཐིལ་དུ་ཟླ་བའི་སྟེང་དུ་རྟེན་འབྲེལ་གྱི་ཡི་གེ་རྣམས་བསམས་ལ། དེ་དག་ལས་འོད་ཟེར་བྱུང་བས་བསྒྲུབ་བྱའི་ནད་དང་། གནོད་པ་དང་། བར་དུ་གཅོད་པ་ཐམས་ཅད་བཀུག་ནས་མདུད་པའི་ནང་དུ་འུབ་འུབ་བསྡམས་པར་བསམ་ཞིང་། ན་མོ་རཏྣ་ཏྲ་ཡཱ་ཡ་ཨོཾ་ཡེ་དྷརྨཱཿནས། ཤྲ་མ་ཎ་ཆེ་གེ་མོ་ལ་རཀྵ་རཀྵ་ཀུ་རུ་སྭཱ་ཧཱ། ཞེས་བཟླས་ཤིང་མདུད་པ་རེ་རེ་དོར། མདུད་པ་ཚར་བ་དང་སྲུང་སྐུད་རྣམས་ཟངས་གཞོང་ལ་སོགས་པའི་ནང་དུ་བཞག་སྟེ། དེ་ཟླ་བའི་སྟེང་དུ་རྟེན་འབྲེལ་གྱི་ཡིག་འབྲུ་རྣམས་བསམས་ལ། རྟེན་འབྲེལ་མིང་སྤེལ་དང་བཅས་པ་བརྒྱ་རྩ་བརྒྱད་ལ་སོགས་པ་བཟླ། དེ་ནས་མེ་ཏོག་གཏོར་ལ་གསོལ་བ་གདབ་སྟེ། རྟེན་ཅིང་འབྲེལ་བར་འབྱུང་བའི་ནུས་མཐུ་བསམ་གྱིས་མི་ཁྱབ་པས་ཆེ་གེ་མོའི་ནད་དང་། གནོད་པ་བར་དུ་གཅོད་པ་ཐམས་ཅད་ཞི་བར་མཛད་དུ་གསོལ། ཞེས་ལན་གསུམ་མོ། །དེ་ནས་བསྒྲུབ་བྱ་ལ་གདགས་ཤིང་། སངས་རྒྱས་ལ་ཕྱག་འཚལ་ལོ། །ཆོས་ལ་ཕྱག་འཚལ་ལོ། །དགེ་འདུན་ལ་ཕྱག་འཚལ་ལོ། །རང་སངས་རྒྱས་རྣམས་ལ་ཕྱག་འཚལ་ལོ། །དགྲ་བཅོམ་པ་རྣམས་ལ་ཕྱག་འཚལ་ལོ། །ཕྱིར་མི་འོང་བ་རྣམས་ལ་ཕྱག་འཚལ་ལོ། །ལན་ཅིག་ཕྱིར་འོང་བ་རྣམས་ལ་ཕྱག་འཚལ་ལོ། །རྒྱུན་དུ་ཞུགས་པ་རྣམས་ལ་ཕྱག་འཚལ་ལོ། །འཕགས་པ་བྱམས་པ་ལ་སོགས་པའི་བྱང་ཆུབ་སེམས་དཔའ་རྣམས་ལ་ཕྱག་འཚལ་ལོ། །བརྟུལ་ཞུགས་གྲུབ་པ་རྣམས་ལ་ཕྱག་འཚལ་ལོ། །སེམས་ཅན་གྱི་སྨན་རྣམས་ལ་ཕྱག་འཚལ་ལོ། །ནོར་བུ་གྲུབ་པ་རྣམས་ལ་ཕྱག་འཚལ་ལོ། །འདི་འཆང་བ་པོ་ལ་ནད་གདོན་བར་དུ་གཅོད་པ་ཐམས་ཅད་བསྲུང་བར་མཛད་དུ་གསོལ། ཞེས་བརྗོད། ཡེ་དྷརྨཱཿབཟླས་པས་མེ་ཏོག་འཐོར་རོ། །། མཁས་པའི་མཆོག་གྱུར་པཎྜི་ཏ། །དཀའ་སྤྱད་ཚུལ་གྱིས་གྲུབ་པ་བརྙེས། །ཡིད་བཞིན་ནོར་བུ་སངས་རྒྱས་སྲས། །མཉམ་མེད་ནཱ་རོའི་སྐུ་ལ་འདུད། །མཁའ་འགྲོ་གསུམ་གྱི་ཇག་ཆིངས་འདི་ལ་དོན་ལྔ་སྟེ། དང་པོ་ནི། དཔལ་ནཱ་རོ་པ་སྤྱིར་མཆོག་ཐུན་མོང་གི་དངོས་གྲུབ་མཐར་ཐུག་པ་བརྙེས་ནས་སྣང་བ་དབང་དུ་འདུས་པ་ཅིག་ལགས་ཀྱང་། གནས་སྐབས་སུ་འགྲོ་བ་རེངས་པ་དང་། དགུག་པ་ལ་སོགས་པ་ལྟ་སྟངས་ཀྱིས་མཛད་དོ། །དེས་ཐུགས་ཀྱི་སྲས་སྒྲ་སྒྱུར་བླ་མ་ལོ་ཙཱ་བ་ལ་གནང་། དེས་འཛམ་གླིང་ཡོངས་གྲགས་ཉིད་ལ། དེས་དྭགས་པོ་རིན་པོ་ཆེ་ལ། དེས་བླ་མ་ཆེན་པོ་སློང་བ་ལ་གནང་ངོ་། །བླ་མ་ཆེན་པོ་དེས་བལ་བོད་གཉིས་ཀྱི་བར་དུ་ཚོང་པ་ལ་སོགས་པ་ཁྲོམ་ཁྲི་ཚོ་རེ་རེ་བ་ཐེངས་གསུམ་སྐྱེལ་མ་བྱས། ཙཽ་ར་བ་ཐམས་ཅད་རེངས་བར་མཛད་གསུང་། དེས་ལས་གསལ་སྟོང་པ་རས་ཆུང་པས་ཞུས། དེས་བདག་ལ་གནང་བའོ། །གཉིས་པ་ལྷ་བསྒོམ་སྟེ། ནངས་པར་སེམས་བསྐྱེད་བྱ། དེ་ནས་མདུན་གྱི་ནམ་མཁར་སྒྲོལ་མ་བསྒོམ། རང་ཉིད་རྡོ་རྗེ་རྣལ་འབྱོར་མ་ཞལ་གཉིས་མར་བསྒོམ། གཏོར་མ་དབུལ། གསོལ་བ་མང་དུ་གདབ་བོ། །གསུམ་པ་རྫས་ནི། རྡེའུ་དཀར་ནག་གཉིས། ཨེ་གྲུ་གསུམ་ཆོས་ཀྱི་འབྱུང་གནས་དང་རྣམ་པ་གསུམ་མོ། །བཞི་པ་ནི། གོམ་པ་འདོར་བའི་དུས་མ་འཛོལ་བར་དགོས་ཏེ། རླུང་གཡས་ནས་རྒྱུ་ན་གཡས་འདོར། གཡོན་ནས་རྒྱུ་ན་གཡོན་འདོར་བ་དང་། དེའི་དུས་སུ་རླུང་ནང་དུ་རྔུབས་ནས། དམིགས་པ་གཡས་གཡོན་གྱི་འཁྲུལ་འཁོར་དང་བཅས་པས་དགྲ་བགེགས་ཨེའི་ནང་དུ་བླུགས་ལ། དེ་མདུད་ནས་སྐ་རགས་ཀྱི་གསེབ་ཏུ་གཞུག་གོ །དོན་ལྔ་པ་ནི། ཇག་པ་བྱུང་བའི་དུས་སུ་སྔགས་རབ་བརྒྱ་རྩ་བརྒྱད། འབྲིང་ཉེར་གཅིག ཐ་མ་བདུན་བཟླའོ། །སྔགས་ནི། ཏྲག་སོད། ཏྲིག་མྱོས། ཤད་དེ་ཤད་དེ། བི་ཤད་དེ་བི་ཤད་དེ་སྭཱ་ཧཱ། ཞེས་བཟླའོ། །གདམས་པ་ཐུན་མོང་མ་ཡིན་པ་རྫོགས་སོ། །ཨོཾ་མ་ཎི་དྷ་རི་བཛྲཱི་ཎི་མ་ཧཱ་པྲ་ཏི་སཱ་རེ་སྭཱ་ཧཱ། ཆང་ལ་བྱེད་ན་ནས་དང་ཕབས་ལ་བསྔགས་སོ། །ཞོ་ལ་བྱེད་ན་ཡུངས་ཀར་ལ་བསྔགས་སོ། །ཉི་ཤུ་རྩ་གཅིག་རེ་གདབ་ཟབ་བོ། ༈ །བླ་མ་དམ་པ་རྣམས་ལ་ཕྱག་འཚལ་ལོ། །རང་གཞན་གྱི་སྲུང་སྐུད་བྱེད་པར་འདོད་པས། རྒྱུ་རས་སམ། དར་རམ། བལ་གཙང་མ་ལ་བྱ། ལྔ་སྒྲིལ་ལམ། སུམ་སྒྲིལ་དུ་བཀལ། དེ་ནས་རང་ཡི་དམ་གྱི་ལྷར་བསྒོམ། བྱང་ཆུབ་ཀྱི་སེམས་བསྒོམ། སྲུང་སྐུད་ལག་ཏུ་བླངས་ལ་སྭ་བྷཱ་ཝས་སྟོང་པར་བསམ། སྟོང་པའི་ངང་ལས་རང་གི་ཡི་དམ་གྱི་ས་བོན་བསམ། ས་བོན་ཞུ་བས་ཡི་དམ་དུ་ཝལ་གྱིས་བསྐྱེད། དེ་ནས་མདུན་གྱི་ནམ་མཁའ་ལ་སངས་རྒྱས་དང་བྱང་ཆུབ་སེམས་དཔའ་དང་དཔའ་བོ་མཁའ་འགྲོ་ཡི་དམ་ལྷ་ཚོགས། ཆོས་སྐྱོང་སྲུང་མ་རྣམས་སྤྱན་དྲངས་ལ་ཡིད་ཀྱིས་མཆོད་པས་མཆོད། རང་གཞན་གྱི་བར་ཆད་ཞི་བར་མཛད་དུ་གསོལ་བྱ་བའི་གསོལ་བ་གདབ། དེ་ནས་སྲུང་སྐུད་ཡི་དམ་དུ་གྱུར་པ་དེ་རྣམས་ཞུ་བས་འོད་དཀར་པོའི་སྲུང་སྐུད་དུ་བསམ། དེ་ལ་ཡི་དམ་གྱི་སྙིང་པོ་བཟླས་ཤིང་མདུད་པ་གཅིག་གམ། གསུམ་མམ། བདུན་ལ་སོགས་པ་ཟུང་མ་ཐེམ་པ་བྱ། དེ་རྣམས་ཧཱུྃ་དཀར་པོ་རེ་རེར་བསམ། ཡང་ན་རང་གི་སྔར་གྱི་ཡི་དམ་གྱི་ས་བོན་དུ་བསམ། དེ་གཉིས་འདྲ། སྲུང་སྐུད་དེ་ཡུན་རིང་དུ་བསྒྲུབས་ན་སྔགས་མང་དུ་བཟླ། གློ་བུར་དུ་བྱེད་ན་བརྒྱ་རྩ་བརྒྱད་ནས་བདུན་ཡན་ཆད་བཟླས་ལ་གདགས་སོ། །བླ་མ་ཤངས་པས་དྭགས་པོ་ཅན་གྱི་ཡོན་བདག་ཕྱུག་ཕྲུག་བུ་གཅིག་པ་ཅིག་ལ་སྲུང་སྐུད་དུ་བཏགས་པ། དོ་གཅིག་མདའ་ལ་ཤི་བས། བུའི་ཕ་ཡིད་མ་ཆེས། དེར་བླ་མའི་ཞལ་ནས་ཚེ་ཟད་པ་ཡིན། སྲུང་སྐུད་མེར་སྲེགས་དང་གསུངས་ནས། བསྲེགས་པས་མ་ཚིག་པས་སླར་དད་པར་གྱུར་ཏོ། །། དེ་ལྟར་འགྲོ་བའི་མགོན་པོ་ཕག་མོ་གྲུ་པ་གཙོ་བོར་གྱུར་པའི་བླ་མའི་ཞལ་གདམས། དཔལ་སྟག་ལུང་ཐང་པ་ཆེན་པོ་བཀྲ་ཤིས་དཔལ་གྱིས་ཡི་གེར་བཀོད་པའི་གདམས་ངག་སྣ་ཚོགས་པའི་བེའུ་བུམ་«་་་་་ལུང་དང་ལག་ལེན་ཅན། »ནས་ཉེར་མཁོ་འགའ་ཞིག་ཁོལ་དུ་བྱུང་བ་དགེ་ལེགས་མཆོག་ཏུ་གྱུར་ཅིག། །།སརྦ་དཱ་མངྒ་ལཾ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།